KIRJALLINEN KYSYMYS E-3665/01

esittäjä(t): Didier Rod (Verts/ALE) komissiolle

(15. tammikuuta 2002)

Aihe: Voimalaitospadon rakentaminen Belizeen

Väliamerikkalaisen Belizen hallitus on ilmoittanut tukevansa Kanadassa sijaitsevan Fortis Incorporated -yhtiön ehdottaman voimalaitospadon rakentamista Macal River Valleyhin. Rakentajan omat luontoasiantuntijat Lontoon luonnonhistoriallisesta museosta ovat osoittaneet, että pato vähentäisi merkittävästi ja peruuttamattomasti luonnon monimuotoisuutta, sirpaloittaisi väliamerikkalaista biologista vyöhykettä ja johtaisi harvinaisten ja uhanalaisten lajien, kuten jaguaarin, tapiirin ja puna-aran elinympäristön tuhoutumiseen. Pato peittäisi veden alle myös mayojen arkeologisesti tutkimattomat asuinalueet.

Euroopan unionilla on Belizessä tällä hetkellä käynnissä 18 hanketta, joiden arvo on 21 118 929,49 euroa. Padon rakentaminen vaikuttaisi suoraan tai epäsuorasti moniin näistä hankkeista, mukaan luettuna mayojen arkeologisten alueiden kehitysohjelma (AC. RPR.544), jonka tarkoituksena on lisätä tietämystä mayojen kulttuuriperinnöstä alueella. Ehdotettu pato peittäisi ikuisesti veden alle merkittävän osan arkeologisista jäänteistä ja vähentäisi näin investointimme arvoa.

Padon rakentaminen vaikuttaisi myös hankkeisiin, joilla pyritään varjelemaan luonnon monimuotoisuutta, mukaan luettuna 1 miljoonan euron arvoinen hanke, joka keskittyy Crooked Treen ja Cockscombin suojeluvesialueiden hallintoon (B7-6200/1999-41). Eräs merkittävä asiantuntija (tohtori Alan Rabinowitz, Wildlife Conservation Societyn (WCS) tieteellisen tutkimuksen johtaja) huomautti 22. maaliskuuta 1999, että pato vaikuttaisi varmasti jaguaarien levinneisyysalueeseen ja geenivaihtoon Cockscombin vesialueen sisä- ja ulkopuolelle. Aluetta pidetään yhtenä maailman tärkeimmistä jaguaarien suojelualueista.

Onko Euroopan unioni lähestynyt Belizen hallitusta niiden ongelmien tiimoilta, joita padon rakentaminen aiheuttaa sen omille hankkeille? Jos ei, milloin ja missä yhteydessä se aikoo tehdä niin?

Koska hanke on ristiriidassa biologista monimuotoisuutta koskevan yleissopimuksen kanssa, onko EU keskustellut asiasta yleissopimusta valvovan sihteeristön kanssa? Aikooko se tehdä niin?

Pato tuottaa vain 7 megawattia energiaa. Olisiko EU halukas avustamaan vähemmän haitallisten energiahankkeiden rahoituksessa Belizessä, kuten sähkön ja lämmön yhteistuotannossa biomassan avulla?

Poul Nielsonin komission puolesta antama vastaus

(28. helmikuuta 2002)

Komissio on tietoinen kanadalaisen Fortis Incorporated -yhtiön ehdotuksesta rakentaa vesivoimalaitospato suurine säiliöaltaineen Chalilloon Macaljoelle.

Belizen hallitus on itse asiassa ilmaissut tukensa tälle hankkeelle, josta on tehty alustavia toteutettavuustutkimuksia sekä toteutettavuustutkimuksia, joihin sisältyy ympäristö- ja sosiaalisten vaikutusten arviointeja.

Hallituksen tuki on tulosta puoltavasta lausunnosta, jonka kansallinen ympäristöarviointikomitea (NEAC) antoi tarkasteltuaan kaikkia hankeasiakirjoja, mukaan lukien ympäristövaikutusten arviointia (EIA).

Tämän vesivoimalaitospadon rakentaminen aiheuttaa yhä runsaasti kiistaa Belizen hallituksen ja hankkeen mahdollisista haitallisista ympäristövaikutuksista huolestuneiden paikallisten ja kansainvälisten kansalaisjärjestöjen (NGO) välillä.

Hallitus ei ole ottanut vastaan Komission Belizen-toimiston edustajaa tai neuvotellut toimiston kanssa arvioitaessa hanketta, joka on yksityiseltä sektorilta tuleva aloite.

Komission on vaikeaa puoltaa tai vastustaa tätä hanketta, koska sillä ei ole kattavia tietoja ympäristövaikutusten arvioinnin sisällöstä.

Kuudennen Euroopan kehitysrahaston (EKR) rahoittaman mayojen arkeologisten alueiden kehitysohjelman puitteissa tukea on saanut pääasiassa kaksi mayojen aluetta Lubantuumissa ja Nim Li Punitissa. Molemmat alueet sijaitsevat maan eteläosassa alueella, joka ei ole Macaljoen alajuoksua jokilaaksossa. Suunniteltu pato ei siten erityisesti vaarantaisi yhteisön tuella tehdyn investoinnin arvoa. Belizen Audubon Society, joka on NEAC:n jäsen, toteuttaa ympäristöasioiden budjettikohdasta rahoitettavia hankkeita, joissa keskitytään Crooked Treen ja Cockscombin suojeluvesialueiden hallintaan. Komission tietojen mukaan Belizen Audubon Society ei vastusta padon rakentamista. Järjestö on täysin tietoinen ympäristövaikutusten arviointia koskevista asiakirjoista, ja sen tiedetään vaativan ympäristöasioiden hallintaa ja seurausten lieventämistä koskevan suunnitelman tiukkaa toteuttamista.

Suunniteltu pato tuottaa ainoastaan seitsemän megawattia energiaa. Belize Electricity -yhtiön olisi varmasti tarkasteltava vaihtoehtoisia energialähteitä vastatakseen lisääntyvään sähkönkysyntään maassa. Komission tietojen mukaan Belizen sokeriteollisuuden oli tarkoitus ottaa yhteyttä Euroopan investointipankkiin (EIB) hakeakseen rahoitusta sokeriruokojätettä käyttävän sähkön ja lämmön yhteistuotantolaitoksen toteuttamiseen.

Yhdeksännen EKR:n painopistealueena on köyhyyden lievittäminen painottaen maaseudun kehittämistä ja maataloustuotantoa. Koska Belizeä varten on osoitettu niukasti varoja (7,8 miljoonaa euroa) suunniteltavassa yhdeksännessä EKR:ssä, ei ole mahdollista harkita edellä mainitun tuen painopistealueen ulkopuolisten toimintojen rahoittamista. Varojen saatavuudesta ja korkeatasoisten hanke-ehdotusten löytymisestä riippuen on kuitenkin mahdollista hyväksyä ympäristönsuojeluun liittyviä kansalaisjärjestöjen hankkeita käytössä olevien budjettikohtien puitteissa vuosittaisen ehdotuspyynnön pohjalta.

Edellä esitettyjen tietojen perusteella komissio ei aio ottaa tätä asiaa esille biologista monimuotoisuutta koskevan yleissopimuksen (CBD) sihteeristössä. Lisäksi sihteeristöllä ei ole yleissopimuksen mukaisesti sääntelytehtävää valvottaessa yleissopimuksen täytäntöönpanoa, eikä sillä ole noudattamista tai täytäntöönpanoa valvovaa elintä. Komission tietojen mukaan Belize ei ole vielä toimittanut toista yleissopimuksen täytäntöönpanoa koskevaa maakohtaista kertomustaan, jonka odotetaan olevan saatavilla ennen seuraavaa sopimusosapuolten kokousta (Haagissa 8.19. huhtikuuta 2002). Kertomus saattaisi muodostaa pohjan tietoihin perustuvalle vertaisarviolle Belizen lähestymistavasta tässä tapauksessa, jos viranomaiset niin haluaisivat. Tällaiset kertomuksen toimitetaan yleissopimuksen www-sivuille(http://www.biodiv.org/world/reports.asp?t=s) niiden saatavuudesta riippuen.